b'\n_START_ARTICLE_\nFrank J. Kern\n_START_SECTION_\n\xc5\xbdivljenje in delo\n_START_PARAGRAPH_\nRodil se je kot deveti in zadnji otrok kaj\xc5\xbearske dru\xc5\xbeine. Sprva je hodil v Ljudsko \xc5\xa1olo v \xc5\xa0kofjo Loko, nato pa kon\xc4\x8dal tri razrede gimnazije v Kranju in dva v Ljubljani. Med po\xc4\x8ditnicami po 5. razredu je preprosil slovenskega \xc5\xbeupnika iz St. Paula v Minnesoti, da ga je vzel seboj v Ameriko._NEWLINE_Kot \xc5\xa1estnajstleten je leta 1903 prispel v New York. Sprejet je bil v semeni\xc5\xa1\xc4\x8de St. Paul, a ga je leta 1906 zapustil in od\xc5\xa1el v Cleveland ter postal pomo\xc5\xbeni urednik lista Nova Domovina. Bil je eden od ustanovnih \xc4\x8dlanov Slovenske narodne \xc4\x8ditalnice v Clevelandu in njen drugi tajnik. Za\xc4\x8dasno pa je prevzel tudi uredni\xc5\xa1tvi Glasnika in Narodne besede. Ko je Nova Domovina prenehala izhajati, je leta 1908 za\xc4\x8del urejati Ameriko (kasneje Ameri\xc5\xa1ka domovina). Istega leta se je lotil \xc5\xa1tudija medicine in leta 1912 diplomiral. Dolga leta je bil uradni zdravnik slovenskih podpornih organizacij._NEWLINE_Leta 1919 je v samozalo\xc5\xbebi izdal angle\xc5\xa1ko-slovenski slovar, sedem let pozneje pa \xc5\xa1e angle\xc5\xa1ko-slovensko berilo. Veliko je delal v prid stare domovine, posebej med 2. svetovno vojno. Leta 1942 je v knji\xc5\xbeni obliki izdal Spomine.'